

**Zavádzanie a podpora manažérstva kvality v organizáciách verejnej správy**

*Tento projekt je podporený z Európskeho sociálneho fondu prostredníctvom
Operačného programu Efektívna verejná správa (OP EVS).
Informácie o operačnom programe Efektívna verejná správa nájdete na*[*http://www.opevs.eu/*](http://www.opevs.eu/)*.*

**Prijímateľ:** Úrad pre normalizáciu, metrológiu a skúšobníctvo SR, Štefanovičova 3, 810 05 Bratislava
**Miesto realizácie projektu:** Slovenská republika
**Výška poskytnutého NFP:**  7 653 215,27 eur
**Obdobie realizácie projektu:**  09/2018-11/2022
**Kód projektu:**
**Zmluva:** [CRZ](https://www.crz.gov.sk/index.php?ID=3862666&l=sk)

Kvalitatívne posunúť organizácie verejnej správy o krok vpred je možné len za predpokladu pozitívne nastavených zamestnancov a angažovaných manažérov so záujmom zmeniť veci k lepšiemu. Vybudovať kvalitnú organizáciu je behom na dlhé trate, počas ktorého je potrebné zdolať mnoho prekážok. Existuje široká škála spôsobov ako pristúpiť k zefektívneniu fungovania organizácií a jednou z nich je aj zavedenie manažérstva kvality. Práve to ponúka možnosť pozrieť sa dovnútra organizácie a následne nájsť cestu k zlepšovaniu, ktorého výsledky pocítia nielen zamestnanci, ale aj občania – zákazníci verejnej správy.

Cieľom národného projektu „Zavádzanie a podpora manažérstva kvality v organizáciách verejnej správy“ je prispieť k zvýšeniu efektivity a kvality riadenia činností organizácií verejnej správy prostredníctvom hlavnej aktivity národného projektu, a to “Rozvoj manažérstva kvality v organizáciách verejnej správy“. Táto aktivita je rozdelená na dve časti:

1. *Implementácia manažérstva kvality v ústredných orgánoch štátnej správy a príspevkových a rozpočtových organizáciách*

V rámci prvej časti prebehne v partnerských organizáciách, v pätnástich ústredných orgánoch štátnej správy a piatich rozpočtových organizáciách, implementácia modelu CAF, modelu výnimočnosti EFQM, systému manažérstva kvality podľa normy ISO 9001, pilotná implementácia systému manažérstva proti korupcii podľa normy ISO 37001 a pilotná implementácia samohodnotiaceho nástroja kultúry kvality. Implementácia, osvojenie si a ďalší, kontinuálny rozvoj jedného z vyššie uvedených nástrojov v organizáciách prispeje k zlepšovaniu činností, poskytovaných služieb a osobitne k zabezpečeniu napĺňania požiadaviek občanov – zákazníkov.

1. *Zriadenie CAF centra*

Druhá časť je zameraná na vytvorenie CAF centra v ÚNMS SR, ktorého činnosť bude založená na poskytovaní činností odbornými zamestnancami a expertmi v oblasti manažérstva kvality. Poskytovať bude vzdelávaciu a poradenskú činnosť organizáciám verejnej správy a zároveň bude vykonávať analyticko-metodickú činnosť. Zámerom CAF centra je zvýšiť povedomie o manažérstve kvality v rôznych druhoch organizácií verejnej správy a zároveň zvýšiť mieru jeho implementácie v nich.

**Partneri:**

1. Ministerstvo vnútra SR
2. Ministerstvo školstva, vedy, výskumu a športu SR
3. Ministerstvo životného prostredia SR
4. Ministerstvo obrany SR
5. Ministerstvo zdravotníctva SR
6. Ministerstvo zahraničných vecí a európskych záležitostí SR
7. Ministerstvo financií SR
8. Ministerstvo kultúry SR
9. Úrad vlády SR
10. Úrad podpredsedu vlády SR pre investície a informatizáciu
11. Národný bezpečnostný úrad
12. Úrad priemyselného vlastníctva SR
13. Úrad pre verejné obstarávanie
14. Štatistický úrad SR
15. Slovenský metrologický inšpektorát
16. Národný inšpektorát práce
17. Štátna veterinárna a potravinová správa SR
18. Ústredie práce, sociálnych vecí a rodiny SR
19. Regionálny úrad verejného zdravotníctva Levice